CELEX: 52017PC0169
Language: bg
Date: 2017-04-07
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Италианската република да прилага специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 7.4.2017
            COM(2017) 169 final
            2017/0078(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Италианската република да прилага специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или за да се предотвратят определени форми на отклонение от данъчно облагане или избягване на данъци.
            
            
               С писмо, заведено в Комисията на 16 февруари 2017 г., Италианската република поиска разрешение да продължи да прилага дерогацията от членове 206 и 226 от Директивата за ДДС по отношение на изискванията за плащане и фактуриране на данъка върху добавената стойност (ДДС) за доставките на стоки и услуги за държавни органи. Италия поиска също така да разшири обхвата на разрешението и да прилага дерогацията от членове 206 и 226 от Директивата за ДДС по отношение на доставките на стоки и услуги за дружества, контролирани от централни и местни държавни органи, и за списък от котирани на борсата дружества. В съответствие с член 395, параграф 2 от Директивата за ДДС с писмо от 15 март 2017 г. Комисията информира останалите държави членки за отправеното от Италианската република искане. С писмо от 16 март 2017 г. Комисията съобщи на Италианската република, че разполага с пълната информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               След въвеждането на система от статистически проверки Италия установи, че са извършени значителни измами с ДДС по отношение на доставките на стоки и услуги за държавни органи. За да се преустановят тези практики, през 2014 г. Италия поиска дължимият ДДС за доставките за държавни органи да не се плаща на доставчика, а по отделна блокирана банкова сметка на данъчните органи. 
            
            
               С Решение за изпълнение (ЕС) 2015/1401 на Съвета
                  1
                дерогацията бе разрешена за периода до 31 декември 2017 г. С това решение се предостави разрешение на Италия да ползва дерогация от член 206 от Директивата за ДДС по отношение на плащането на ДДС и от член 226 от същата директива по отношение на правилата за фактуриране. 
            
            
               Италия поиска дерогацията за ограничен период от време, който да ѝ позволи да организира и въведе подходящи мерки на политиката за контрол и да извлече максимална полза от наличните чрез електронното фактуриране данни. Въвеждането на задължението за електронно фактуриране при доставките за държавни органи, което дава възможност за контрол в реално време на отделните трансакции и на точните суми на ДДС, които държавните органи дължат за своите покупки, би трябвало да даде възможност на Италия да извършва одит на съответния сектор посредством конвенционални техники за контрол, без да е необходима дерогация от Директивата за ДДС. 
            
            
               Според представената от Италия информация с въвеждането на електронно фактуриране при доставките за държавни органи данъчните органи са получили значителна информация за потока на фактурите, което е дало възможност за извършване на контрол на трансакциите и на съответните суми на ДДС. Друг елемент на ефективната система за контрол обаче — задължението за предаване на данъчните органи на данни за всички издадени и получени фактури — е въведен едва от 1 януари 2017 г. Тази мярка е все още на начален етап на прилагане и е необходимо повече време, за да стане ефективна и действително да стимулира данъкоплатците да подобрят спазването на данъчните си задължения. Поради това Италия няма да бъде в състояние да завърши организацията и въвеждането на подходящи мерки на политиката за контрол преди изтичането на срока на действащата мярка за дерогация, т.е. 31 декември 2017 г. С писмо, заведено в Комисията на 16 февруари 2017 г., Италия поиска срокът на прилагане на действащата дерогация от членове 206 и 226 от Директивата за ДДС по отношение на доставките за държавни органи да се удължи до края на 2020 г. 
            
            
               Освен това Италия установи случаи на отклонение от данъчно облагане в сектора на доставките за контролирани от държавни органи дружества и за малка група от 40 котирани на борсата дружества. С цел борба с отклонението от данъчно облагане и гарантиране на това, че няма да има допълнителни загуби на ДДС за публичните приходи, с писмо, заведено в Комисията на 16 февруари 2017 г., Италия поиска да се разшири обхватът на дерогацията от членове 206 и 226 от Директивата за ДДС, за да се включат доставките на стоки и услуги за горепосочените субекти, които Италия счита за толкова надеждни, колкото и държавните органи. Тези субекти са дружества, контролирани от централни и местни държавни органи, и списък от около 40 котирани на борсата дружества, като общият им брой възлиза на около 2400 дружества. Италия очаква, че разширяването на обхвата на мярката за разделно плащане, за да бъдат включени посочените дружества, ще спомогне за справянето с проблема с отклонението от данъчно облагане под формата на неплащане на ДДС от доставчиците на съответните субекти и следователно ще увеличи приходите от ДДС.
            
            
               През юни 2016 г. Италия представи доклад в съответствие с член 3, втора алинея от Решение за изпълнение (ЕС) 2015/1401 на Съвета. Според този доклад въведената в Италия мярка за разделно плащане е увеличила приходите от ДДС, като това увеличение е било по-високо от стойностите по прогнозите, направени към момента на въвеждане на мярката. Освен това в доклада се посочва, че мярката не е оказала неблагоприятно въздействие върху възстановяването на ДДС на доставчиците. Според Италия мярката се е оказала ефективна за целите на радикалното справяне с всякакви форми на отклонение от данъчно облагане в резултат на неплащането на ДДС от доставчиците на държавни органи. 
            
            
               Според представената от Италия информация, от 1 януари 2017 г. в Италия се въвеждат допълнителни мерки за контрол. Тези мерки са незадължителната счетоводна система, известна като „електронно фактуриране“, и задължението за докладване пред данъчните органи на издадените и получените фактури, които мерки ще се прилагат по отношение на дружествата, за които се иска разширяване на обхвата на дерогацията, и по отношение на техните доставчици. Те ще дадат възможност на италианските данъчни органи да извършват кръстосана проверка на различните операции, декларирани от операторите, и наблюдение на извършените плащания на ДДС. Тези мерки за контрол обаче са на начален етап на прилагане и е необходимо повече време, за да се оцени тяхната ефективност при създаването на стимули за данъкоплатците да спазват данъчните си задължения. През следващите години Италия ще извърши оценка на ефективността на мерките, както и на необходимостта от продължаване на прилагането на мярката за дерогация. 
            
            
               Една от последиците от тази мярка е фактът, че доставчиците като данъчно задължени лица не могат да приспадат платения за входящи ресурси ДДС от получения за извършените от тях доставки ДДС. Те могат да се окажат в постоянна кредитна позиция и да се наложи да искат ефективно възстановяване на ДДС от страна на данъчната администрация. От друга страна, при определени условия Италия разрешава на тези доставчици да приспадат неполучения от своите клиенти ДДС от други данъчни задължения в Италия, като по този начин се намалява проблемът с паричните потоци, който в противен случай би могъл да възникне за предприятията — данъчно задължени лица в Италия. 
            
            
               Към момента на подаване на искането за разрешаване на действащата дерогация Италия извършваше реформа на своята система за възстановяване на ДДС
                  2
               . В представения през юни 2016 г. доклад, изискван с член 3, втора алинея от Решение за изпълнение (ЕС) 2015/1401 на Съвета, Италия посочва, че нейната система за възстановяване на ДДС функционира добре и че въпреки че не е възможно да се направи точна оценка на средната продължителност на процедурите по възстановяване, може основателно да се твърди, че средният период на възстановяване на ДДС не надвишава 3 месеца. Освен това според предоставена от Италия информация доставчиците на държавни органи ползват процедура с приоритет, в който случай периодът на възстановяване е още по-кратък. Според Италия се очаква с въведените нови правила да се реши проблемът с всяко евентуално увеличение на възстановяването на ДДС. 
            
            
               Предвид по-широкия обхват на дерогацията и опасенията на предприятията по отношение на възстановяването на ДДС е важно да се гарантира необходимото проследяване в рамките на тази дерогация, и по-специално по отношение на въздействието на мярката върху равнището на измамите с ДДС и върху положението във връзка с възстановяването на ДДС за данъчно задължените лица, попадащи в обхвата на дерогацията. Поради това от Италия се изисква петнадесет месеца след влизането в сила на дерогацията да представи доклад относно процедурата по възстановяване на ДДС по отношение на положението на доставчиците (данъчно задължените лица), попадащи в обхвата на тази дерогация. Този доклад следва по-специално да съдържа статистически данни за средната продължителност на необходимия срок за ефективно възстановяване на ДДС на данъчно задължените лица и в него следва да се посочат конкретните проблеми, които може да са възникнали в този контекст. В доклада следва да се посочи също така ефективността на въведените мерки за борба с отклонението от данъчно облагане за обхванатите от дерогацията доставки.
            
            
               Предлага се дерогацията да бъде разрешена за периода от 1 май 2017 г. до 30 април 2020 г. 
            
            
               •Съгласуваност с действащите разпоредби в областта на политиката
            
            
               Съгласно член 206 от Директивата за ДДС данъчно задълженото лице — платец на ДДС, трябва да плати нетния размер на ДДС при представянето на справка-декларацията за ДДС. Искането ДДС за извършените доставки да се плаща от клиентите (държавни органи, субекти, контролирани от централни и местни държавни органи, и котирани на фондовата борса дружества) налага дерогация от посочения член. Необходимо е също така да се предвиди дерогация от член 226 от Директивата за ДДС по отношение на максималните реквизити на фактурите, които могат да се изискват от данъчно задължените лица — доставчици, за да се позволи въвеждането на специална допълнителна забележка във фактурата, посочваща, че сумата на ДДС трябва да се плати по отделната сметка, а не на съответния доставчик.
            
            
               
                  Дерогацията може да бъде разрешена на основание член 395 от Директивата за ДДС, за да се опрости процедурата за събиране на ДДС или за да се предотвратят определени форми на отклонение от данъчно облагане или избягване на данъци. Италия поиска мярката за дерогация с цел борба с отклонението от данъчно облагане в секторите на доставките за държавни органи, за дружества, контролирани от централни и местни държавни органи, и за котирани на фондовата борса дружества. Въз основа на предоставените от Италия данни дерогацията е съвместима с действащите разпоредби в областта на политиката. 
               
            
         
         
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС. 
            
            
               •Субсидиарност (при неизключителна компетентност) 
            
            
               Като се има предвид разпоредбата от Директивата за ДДС, на която се основава предложението, то попада в обхвата на изключителната компетентност на Съюза. Следователно принципът на субсидиарност не се прилага. 
            
            
               •Пропорционалност
            
            
               Настоящото предложение е в съответствие с принципа на пропорционалност по следните причини. 
            
            
               Решението се отнася до даването на разрешение на държава членка по нейно искане и не представлява задължение. 
            
            
               Като се има предвид, че дерогацията е ограничена по време и обхваща само публичния сектор, контролирани от държавни органи дружества и котирани на борсата дружества, обхватът е насочен към сектор, който създава значителни проблеми по отношение на отклонението от данъчно облагане. Поради това специалната мярка е пропорционална на поставената цел, а именно борба с отклонението от данъчно облагане. 
            
            
               За да се отговори на опасенията на предприятията по отношение на възстановяването на ДДС, от Италия се изисква петнадесет месеца след влизането в сила на дерогацията да представи доклад относно процедурата по възстановяване на ДДС по отношение на положението на доставчиците (данъчно задължените лица), попадащи в обхвата на тази дерогация. Италия увери също така, че попадащите в обхвата на дерогацията доставчици могат да ползват процедура с приоритет за възстановяванията. Следва да бъде предоставена подробна информация, включително статистически данни, относно броя на исканията за възстановяване, подадени от попадащи в обхвата на дерогацията данъчно задължени лица, както и относно времето, което е било необходимо на тези лица действително да получат възстановяването. 
            
            
               На последно място се отбелязва, че Италия е в контакт с Комисията във връзка с процедурата за възстановяване на ДДС и вече предприе някои мерки за подобряване на процеса на извършване на възстановяванията, които мерки предстои да бъдат изпълнени. Италия увери Комисията, че положението на доставчиците, попадащи в обхвата на мярката за разделно плащане, е от особено значение за италианските органи. 
            
            
               •Избор на инструмент
            
            
               
                  Предлаган инструмент: решение за изпълнение на Съвета. 
               
               
                  В съответствие с член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Решение за изпълнение на Съвета е най-подходящият инструмент, тъй като негов адресат може да бъде отделна държава членка. 
               
               
                  Тъй като обхватът и периодът на прилагане на исканата дерогация ще се припокриват с тези на действащата дерогация, предоставена на Италия с Решение за изпълнение (ЕС) 2015/1401 на Съвета, посоченото решение ще бъде отменено и заменено с новото решение за изпълнение.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Оценка на въздействието
            
            
               Предложението за решение за изпълнение на Съвета има за цел да се удължи срокът на прилагане на дерогацията от членове 206 и 226 от Директивата за ДДС за доставките за държавни органи с още 3 години. Допълнителна негова цел е да се разшири обхватът на мярката за дерогация, за да се включат доставките за дружества, контролирани от централни и местни органи, и за списък от около 40 котирани на фондовата борса дружества — общо около 2400 дружества. Мярката с удължен срок на прилагане и разширен обхват засяга приблизително 640 000 доставчици. Като се налага изискването дължимият ДДС да се плаща по отделна банкова сметка на данъчната администрация, основната цел на предложението за решение за изпълнение на Съвета е борбата с отклонението от данъчно облагане под формата на неплащане на ДДС от страна на доставчиците на посочените субекти. Действащата понастоящем мярка, прилагана от Италия за доставките за държавни органи, се оказа ефективен инструмент за тази цел. 
            
            
               Тъй като обаче по тази система доставчиците не получават ДДС от клиентите си, те по-често ще трябва да искат ефективно възстановяване на ДДС, в случай че не могат да приспаднат този ДДС от други данъчни задължения в Италия. С цел да се избегне неблагоприятното въздействие върху тези данъчно задължени лица, още повече ако доставчиците не са установени в Италия, е от основно значение процедурата по възстановяване на ДДС да функционира правилно и без забавяния. Според Италия нейната система за възстановяване на ДДС функционира добре, като средният период за възстановяване на ДДС не надвишава 3 месеца. При това се очаква с въведените нови правила да се реши проблемът с всяко евентуално увеличение на възстановяването на ДДС. Освен това според предоставена от Италия информация доставчиците на държавни органи ползват процедура с приоритет, в който случай периодът на възстановяване е още по-кратък от посочените по-горе 3 месеца. 
            
            
               4.ОТРАЖЕНИЕ ВЪРХУ БЮДЖЕТА
            
         
         
            
               
                  Мярката няма да има отрицателно въздействие върху собствените ресурси на Съюза, формирани от ДДС.
               
            
            
               2017/0078 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Италианската република да прилага специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  3
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение за изпълнение (ЕС) 2015/1401 на Съвета
                  4
                на Италия се предоставя разрешение да изисква данъкът върху добавената стойност (ДДС), дължим за доставките за държавни органи, да се плаща от тези органи по отделна блокирана банкова сметка на данъчните органи. Мярката представлява дерогация от членове 206 и 226 от Директива 2006/112/ЕО по отношение на плащането на ДДС и правилата за фактуриране. 
            
            
               (2)С писмо, заведено в Комисията на 16 февруари 2017 г., Италия поиска да се удължи срокът на прилагане на това разрешение. Едновременно с това Италия поиска да се разшири обхватът на дерогацията, за да се включат доставките на стоки и услуги, извършени за дружества, контролирани от централни и местни държавни органи, и за списък от котирани на борсата дружества. 
            
            
               (3)С писмо от 15 март 2017 г. Комисията информира останалите държави членки за отправеното от Италия искане. С писмо от 16 март 2017 г. Комисията съобщи на Италия, че разполага с пълната информация, необходима за разглеждане на искането.
            
            
               (4)Италия въведе допълнителни мерки за контрол, които дават възможност на италианските данъчни органи да извършват кръстосана проверка на различните операции, декларирани от операторите, и наблюдение на извършените по блокираната държавна сметка плащания на ДДС. Тези мерки за контрол обаче са на начален етап на прилагане и е необходимо повече време, за да се оцени тяхната ефективност при създаването на стимули за данъкоплатците да спазват данъчните си задължения. Поради това Италия не е в състояние да завърши организацията и въвеждането на подходящи мерки на политиката за контрол преди изтичането на срока на прилагане на Решение за изпълнение (ЕС) 2015/1401, т.е. 31 декември 2017 г. По тази причина Италия поиска удължаване на срока на прилагане на тази дерогация. 
            
            
               (5)Италия установи, че са извършени измами по отношение на доставките на стоки и услуги за други субекти, контролирани от централни и местни държавни органи, и за определен брой котирани на борсата дружества. С цел справяне с проблема с отклонението от данъчно облагане под формата на неплащане на ДДС от доставчиците на съответните субекти, Италия поиска дерогация от член 206 от Директива 2006/112/ЕО, за да въведе изискване дължимият ДДС за доставките на стоки и услуги за тези дружества, контролирани от централни и местни държавни органи, и за котираните на фондовата борса 40 дружества, да се плаща от тези субекти по отделна блокирана сметка на данъчните органи. Освен това е необходимо да се предвиди дерогация от член 226 от Директива 2006/112/ЕО, която да позволи фактурата да съдържа специална забележка, че ДДС трябва да се плаща по тази специална сметка. 
            
            
               (6)Една от последиците от тази мярка е фактът, че доставчиците като данъчно задължени лица не могат да приспадат платения за входящи ресурси ДДС от получения за извършените от тях доставки ДДС. Те могат да се окажат в постоянна кредитна позиция и да се наложи да искат ефективно възстановяване на ДДС от страна на данъчната администрация. В представения през юни 2016 г. доклад, изискван с член 3, втора алинея от Решение за изпълнение (ЕС) 2015/1401, Италия доказа, че нейната система за възстановяване на ДДС функционира добре и че средният период на възстановяване на ДДС не надвишава 3 месеца. Освен това според предоставена от Италия информация доставчиците на държавни органи са ползвали процедура с приоритет, в който случай периодът на възстановяване е бил още по-кратък. Според Италия се очаква с въведените нови правила да се реши проблемът с всяко евентуално увеличение на възстановяването на ДДС. 
            
            
               (7)През 2014 г. Италия въведе задължение за електронно фактуриране за доставките на стоки и услуги за държавни органи. Това би трябвало да даде възможност да бъде извършван подходящ контрол на съответния сектор в бъдеще, когато ще бъде изготвена и въведена адекватна политика за контрол въз основа на наличните електронни данни. От 1 януари 2017 г. в Италия се въвеждат допълнителни мерки за контрол. Тези мерки са незадължителната счетоводна система (известна като „електронно фактуриране“) и задължението за докладване пред данъчните органи на издадените и получените фактури, които мерки се предвижда да се прилагат по отношение на дружествата, за които се иска дерогацията, и по отношение на техните доставчици. Очаква се те да дадат възможност на италианските данъчни органи да извършват кръстосана проверка на различните операции, декларирани от операторите, и наблюдение на извършените плащания на ДДС. Когато тази система бъде изцяло въведена, вече не би трябвало да е необходима дерогация от Директива 2006/112/ЕО. По тази причина Италия увери, че няма да иска подновяване на мярката за дерогация.
            
            
               (8)Исканата дерогация следва да бъде ограничена във времето, за да може да се прецени дали специалната мярка е подходяща и ефективна.
            
            
               (9)За да се гарантира необходимото проследяване в рамките на тази дерогация, и по-специално въздействието върху положението във връзка с възстановяването на ДДС на попадащите в обхвата на дерогацията данъчно задължени лица, от Италия следва да се изиска в срок от 15 месеца след датата на влизане в сила на мярката за дерогация в Италия да представи на Комисията доклад относно цялостното положение, свързано с възстановяването на ДДС на данъчно задължените лица, и по-специално относно средната продължителност на необходимия за това възстановяване срок, и относно ефективността на въведените мерки за намаляване на отклонението от данъчно облагане в съответните сектори. Италия следва да продължи реформите, за да гарантира добре функционираща и несъздаваща забавяния процедура по възстановяване на ДДС. 
            
            
               (10)Мярката за дерогация е пропорционална на поставените цели, тъй като е ограничена във времето и се прилага само за секторите, които създават значителни проблеми по отношение на отклонението от данъчно облагане. Освен това мярката за дерогация не води до риск от прехвърляне на данъчни измами към други сектори или други държави членки.
            
         
         
            
               (11)Дерогацията няма да има отрицателни последици за общия размер на данъчните приходи, събирани на етапа на крайното потребление, нито ще окаже неблагоприятно въздействие върху формираните от ДДС собствени ресурси на Съюза. 
            
            
               (12)Решение за изпълнение (ЕС) 2015/1401 следва да бъде отменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 206 от Директива 2006/112/ЕО, на Италия се разрешава да въведе разпоредбата дължимият ДДС за доставките на стоки и услуги за посочените по-долу субекти да се плаща от получателя по отделна блокирана банкова сметка на данъчната администрация:
            
            
               –държавни органи,
            
            
               –дружества, контролирани от държавни органи по смисъла на член 2359 от Италианския граждански кодекс (Codice Civile), 
            
            
               –котирани на фондовата борса дружества, чийто списък ще бъде публикуван от Италия в италианския официален вестник (Gazzetta Ufficiale) след влизането в сила на настоящото решение и при необходимост ще бъде преразглеждан ежегодно. 
            
            
               Член 2
            
            
               Чрез дерогация от член 226 от Директива 2006/112/ЕО, на Италия се разрешава да въведе изискването фактурите, издадени във връзка с доставка на стоки и услуги за посочените в член 1 субекти, да съдържат специална забележка, че ДДС трябва да бъде платен по тази отделна блокирана банкова сметка на данъчната администрация.
            
            
               Член 3
            
            
               Италия е длъжна да уведоми Комисията за посочените в членове 1 и 2 национални мерки. 
            
            
               В срок от 15 месеца след датата на влизане в сила в Италия на посочените в членове 1 и 2 мерки Италия е длъжна да представи на Комисията доклад относно цялостното положение във връзка с възстановяването на ДДС на засегнатите от тези мерки данъчно задължени лица, и по-специално относно средната продължителност на процедурата по възстановяване, както и относно цялостната ефективност на тази мярка по отношение на намаляването на избягването на ДДС в съответните сектори.
            
            
               Член 4
            
            
               Решение за изпълнение (ЕС) 2015/1401 се отменя, считано от 1 май 2017 г. 
            
            
               Член 5
            
            
               Настоящото решение се прилага от 1 май 2017 г. до 30 април 2020 г.
            
            
               Член 6
            
            
               Адресат на настоящото решение е Италианската република.
            
            
               Съставено в Брюксел на  година.
            
         
         
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 217, 18.8.2015 г., стр. 7 – 8. 
               
               
                  
                     (2)
                  Италианската система за възстановяване на ДДС беше реформирана в отговор на производство за установяване на нарушение № 2013/4080, което все още не е приключило, тъй като някои въпроси остават нерешени, напр. възстановяването на гаранционните разходи.
               
               
                  
                     (3)
                  ОВ L 347, 11.12.2006 г., стр. 1.
               
               
                  
                     (4)
                  Решение за изпълнение (ЕС) 2015/1401 на Съвета от 14 юли 2015 г. за предоставяне на разрешение на Италия да въведе специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност (ОВ L 217, 18.8.2015 г., стр. 7).